Oktatásszervezési elképzelések a 2020-2021 tanév első félévére

Az Egyetemi Vezetőtanács utolsó ülésének jegyzőkönyve néhány nappal ezelőtt véglegesítődött. Sikerült lerögzíteni néhány alapelvet az oktatásszervezéssel kapcsolatban; idézem az erre vonatkozó részletet:

„.....a következő tanév előkészítése érdekében a Vezetőtanács a következő alapelveket határozza meg:

* Amennyiben a járványügyi helyzet és az országos szintű rendelkezések lehetővé teszik, a 2020/2021 tanév első félévében a Sapientia EMTE-n az oktatási tevékenység megszervezése a jelenléti és digitális oktatás kombinációja által történik, ún. hibrid oktatási rendszer bevezetésével. A karok saját hatáskörben döntenek arról, hogy az egyes tantárgyak oktatása milyen módon valósítható meg, figyelembe véve az adott tantárgyak sajátosságait, az évfolyamok létszámát, a rendelkezésre álló oktatási felületeket és egyéb tényezőket, amelyek az oktatás biztonságos megszervezésének feltételét képezik. A Vezetőtanács álláspontja szerint egy adott szak/évfolyam tantervében előírt óraszám legalább egynegyede tantermi oktatásként kerüljön megszervezésre. A tantermi oktatási tevékenységek modulárisan is megszervezhetők, a karok döntése szerint.
* Az előadások és mindazon tantárgyrészek oktatása (pld. szemináriumok, gyakorlati órák elméleti felvezetése stb.), amely digitális módon megvalósítható, a Google Meet/Google Classroom online platformon keresztül történik. A karok döntése szerint kivételt képezhetnek kis létszámú évfolyamoknak tartott olyan előadások vagy egyéb kiscsoportos tevékenységek, amelyek esetében biztonságos körülmények között megszervezhető a tantermi oktatás.
* A Google Meet/Classroom platformhoz való hozzáférés lehetőségét az egyetem minden oktató számára térítésmentesen biztosítja. Azon oktatóknak és hallgatóknak, akik nem rendelkeznek megfelelő eszközökkel és/vagy internet hozzáféréssel, jelezniük kell azt a kari vezetésnek, aki gondoskodik a szükséges technikai feltételek biztosításáról a kar székhelyén vagy egyéb módon.
* A gyakorlati órák azon része, amelyhez feltétlenül jelenléti oktatás szükséges, a biztonsági előírásoknak megfelelő kiscsoportos kontakt óraként kerül megszervezésre (pld. 6-8 hallgatóval szervezett laboratóriumi gyakorlatok, a laboratóriumi felületek, rendelkezésre álló eszközök stb. függvényében.) A fizikai jelenlét mellett megtartott gyakorlati óráknak a legfontosabb gyakorlati készségek megszerzését kell elősegíteniük, mely tevékenység kiegészülhet egyéni hallgatói feladatokkal, online bemutatókkal stb.
* A tantermi gyakorlati órák kiscsoportos megszervezése nem jelentheti az álláskereti óraszámok növelését, a jóváhagyott csoportlétszámok szerint tervezett óraszámokhoz képest.
* A Vezetőtanács felkéri a tanszékvezetőket, hogy gondoskodjanak arról, hogy a tanszékhez tartozó minden első féléves tárgy esetében elemezzék a hibrid oktatási módszer bevezetésének lehetőségét. A tantárgyak oktatóinak feladata az adott tárgy hibrid oktatási módszerének kidolgozása, az adott tárgy sajátosságai szerint. A hibrid oktatási tevékenység leírása az érvényes tantárgyi adatlapok mellékletét képező kiegészítő tantárgyleírás szerint történik, a szakterületenként megállapított modellek szerint.
* Amennyiben egyes tantárgyak hibrid rendszerben való oktatása szükségessé teszi, a tantárgyi adatlapok módosításán túl a szakok tanterve is módosítható, az adott tárgyhoz tartozó óraszámok oktatási tevékenységek közötti átcsoportosításával (pld. laboratóriumi órák egy részének szemináriummá való átminősítése), a karok döntése alapján.
* Azon oktatók, akik egészségi állapotuk miatt veszélyeztetett kategóriába tartoznak, indokolt egyéni kérésre, a Vezetőtanács (?) döntése alapján felmentést kaphatnak a fizikai jelenlétet igénylő tanórák megtartása alól. Ugyanígy, a dékáni hivatalba benyújtott kérés és egyéni elbírálás alapján, krónikus betegségben szenvedő hallgatók is igényelhetik, hogy tanulmányi kötelezettségeiket kizárólag online teljesíthessék a „hibrid” rendszeren belül.
* A következő tanévtől újraindul a bentlakások működtetése a biztonsági előírások betartásával. A rendelkezésre álló helyek számának megállapítása, illetve az esetleges korlátozások bevezetése figyelembe veszi a járványhelyzet idejére érvényes hivatalos rendelkezéseket. A bentlakások működtetési rendjéről, az oktatási tevékenységek megszervezési módjának függvényében a karok döntenek.”

A fentiekkel kapcsolatban sürgősen el kell kezdenünk a munkát a következő kérdések tisztázására:

1. A csoportszámok újradefiniálása úgy, hogy egy-egy kiscsoport létszáma ne haladja meg az érintett laboratóriumok befogadóképességét.

Annak ellenére, hogy egyelőre csak ködös irányelvekről tudunk, úgy tűnik, hogy a termekben (laboratóriumokban) az egyetlen, több helyen említett mutató, ami támpontként szolgálhat, az a hallgatók közötti legalább 2 méteres távolság betartása. Ebből kiindulva megvizsgáltam néhány termet, és, némi jóindulattal, a következő kapacitásokat találtam: 111-es labor 9 személy, 113-as labor 8 személy, 129-es előadó 14 személy, 230-as előadó 18 személy, 114-es előadó 36 személy.

1. A tantervek, tantárgyleírások módosítása úgy, hogy a jelenlegi laboratóriumi órák egy részét szemináriummá alakítsuk át (lásd a mellékelt példát). Ennek a célja az, hogy azokat a tevékenységeket, amelyek nem követelik meg szigorúan a személyes jelenlétet, szeminárium besorolásban, online, nagycsoportos tevékenységként bonyolíthassuk le. Ide tartozik az egyes mérések nagyobb terjedelmű elméleti felvezetése, a számítógépes modellezés, szimuláció, méretezések, feladatmegoldások, a projektórák egy része, stb.

Elképzelhető, hogy egy adott tantárgy óraszáma például 2-0-2- ről 2-1-1-re módosuljon, de az is, hogy 2-1.5-0.5-re.

A tanterveket módosított formátumban készítjük el, amelyben minden tevékenység esetében külön fel vannak tüntetve az online (OL) és személyes jelenléttel megtartott (face-to-face FF) órák (lásd a mellékelt példát). Például LOL azt jelenti, hogy Laborator online, vagyis online megtartott kiscsoportos laboratóriumi tevékenység.

Megjegyzendő, hogy előadást és a szemináriumot csak a legritkább esetben tegyünk FF kategóriába, hiszen ez könnyen megtartható online. Indok lehet például az, ha kis létszámú hallgató vesz részt az előadáson, és ez a tanár egyetlen lehetősége a személyes kapcsolatra (például mesterin).

A tantárgyi adatlapban világosan el kell különüljenek a kontaktórák az online óráktól, mert létezhetnek online laborórák, vagy tervórák kiscsoportos tevékenységként.

A személyes jelenlétet igénylő laboratóriumi (kontakt)órákat modulárisan fogjuk megtartani a kislétszámú kiscsoportokkal. Ugyanazt a tevékenységet az eddig tervezettnél több kiscsoporttal kell elvégezni, de az oktatók óraterhelése nem növekedhet, így az elméleti részek szemináriummá nyilvánítása kell, hogy kompenzálja az így adódó óratöbbletet. Ez a kompenzálás csak részlegesen tud megvalósulni akkor, ha jelenleg egyetlen kiscsoport létezik egy bizonyos szakon. Ebben az esetben meg kell vizsgáljuk, hogy lehetséges-e a tantervi óraszám csökkentése.

1. Az álláskeretek módosítása az előbbiek figyelembe vételével.

Megjegyzendő, hogy a tantervmódosításokat úgy kell elvégezni, hogy azok ne befolyásolják negatívan az alapállásokat, ellenben megtörténhet, hogy az óraadói órák száma csökken, ami segíthet a jövő évi 7 db. akkreditációban (nő a főállásban levő órák aránya).

1. Az órarendkészítéshez szükséges adathalmaz előkészítése.

A gyakorlati kontaktórák megtartását egy-egy évfolyam számára folytonos modulba (modulokba) tömörítenénk, így a bentlakásban 3 hetente cserélődnének a hallgatók (esetleg októberben hetente, utána kéthetente- lásd alább..., mindannyiszor takarítás, fertőtlenítés, stb.). Fontos, hogy ezalatt mindazoknak gyakorlati kontaktórája legyen, akik együtt látogatják az előadásokat.

Úgy gondolom, **két órarend** elkészítésére lesz szükség:

1. Az online órák órarendje, a jelenlegi utolsó évesek 10 hétbe tömörített órarendjéhez hasonlóan, vagyis kéthetente duplázott óraszámmal. Ez az órarend nem lesz tanteremfüggő, ami viszonylagos szabadságot biztosít az amúgy bonyolult helyzetben.
2. A személyes jelenléttel (FF) megtartott órák órarendje, 3 hétbe tömörítve. Ez az órarend tanteremfüggő (csökkentett férőhelyszám).

Talán ezt kellene először elkészíteni, majd a másik órarendben blokálni az időpontokat, úgy, hogy ne legyen ütközés, ha valaki mindkét típusú órát tart (a két órarend egyeztetése lesz a legnehezebb).

Fennmarad egy hét (a januári), amit kizárólag pótlásokra, laborvizsgákra és kollokviumokra szánnánk. Ez azért tűnik célszerűnek, mert, ha a hallgatókat 3 hetes modulokra hívjuk be az egyetemre, kialakítható 4 modul (a regisztrációs hét utáni első héttől a karácsonyt megelőző utolsó előtti héttel bezárólag), a januári különálló hétre pedig nem érdemes a hallgatókat ideutaztatni.

A négy modulban összesen 320-360 hallgatót tudunk elszállásolni, ami nagyjából lefedi az igényeket.

A laborgyakorlatok megtartása szempontjából fontos volna az előzetes elméleti felkészülés. Ezt valamennyire tudnánk biztosítani, ha a 3 hetes modult 1 hét (a)+2 hét (b)-re osztanánk, és a hallgatókat kétszer hívnánk be a félév során (a bentlakás programja 1a, 2a, 3a, 4a, 1b, 2b, 3b, 4b lenne).

1. Mivel egyes oktatóknak az elmúlt félévben adódtak nehézségeik az online platformok használata kapcsán, célszerűnek tűnik egy rövid, célratörő útmutató, leírás elkészítése, illetve egy felkészítő megtartása.

Megjegyzések:

1. Egyik sarkallatos kérdés a bentlakás működtetésének módja. Habár erről sincs határozott rendelkezés, talán kiindulhatunk abból, hogy egy szobában csak egy hallgatót szállásolhatunk el. Eszerint hozzávetőlegesen 80-90 bentlakót fogadhatunk egyszerre (a bentlakásnak 100 szobája van, és fenn kell tartanunk néhányat ingázó oktatóknak, vendégeknek, de elkülönítés céljából is).

A jelenleg felvett 240 bentlakó szakokra és évfolyamokra lebontva:

Aut: I.év 8 hallgató, II. év 6 hallgató, III. év 5 hallgató, IV. év 0 hallgató,

Ford: 8,10,8, GM: 1,4,2,5, Info: 18,23,18, Kert:3,3,1,1, Komm: 4,4,1, Közeg: 2,2,1, Mech: 7,11,7,3, Számtech: 15,10,8,5, Tájép: 3,7,3,2, Távk: 5,0,0,2, FMR: 1,1, SzIR: 1,1, Szoftverf: 5,3, Növ: 1.

1. Azon szakok esetében is, ahol elvileg akár minden óra megtartható lenne online, az órák kb. 25%-át szervezzük meg kiscsoportos kontaktóraként, a VT határozatnak megfelelően, a tanár-diák kapcsolat erősítése és az oktatás minőségének a megmentése céljából.
2. A tantervek módosítása a módosított tantárgyi adatlapok alapján kell, hogy történjen, és lehet, hogy a kialakult álláskeretek újabb iterációt tesznek szükségessé. Ezért már kezdettől be kell kapcsolódjon MINDEN OKTATÓ a munkába.
3. Célszerű lenne kontaktórákra először az elsőéveseket behívni, mert ők meg kell ismerkedjenek az egyetemmel.